CELEX: 62015TN0357
Language: da
Date: 2015-07-07 00:00:00
Title: Sag T-357/15 P: Appel iværksat den 7. juli 2015 af Maria Luisa Garcia Minguez til prøvelse af Personalerettens kendelse af 28. april 2015 i sag F-72/14, Garcia Minguez mod Kommissionen

24.8.2015   
            
            
               DA
            
            
               Den Europæiske Unions Tidende
            
            
               C 279/49
            
         Appel iværksat den 7. juli 2015 af Maria Luisa Garcia Minguez til prøvelse af Personalerettens kendelse af 28. april 2015 i sag F-72/14, Garcia Minguez mod Kommissionen
   (Sag T-357/15 P)
   (2015/C 279/62)
   Processprog: fransk
   
      Parter
   
   
      Appellant: Maria Luisa Garcia Minguez (Bruxelles, Belgien) (ved advokaterne L. Ortiz Blanco og Á. Givaja Sanz)
   
      Den anden part i appelsagen: Europa-Kommissionen
   
      Appellantens påstande
   
   
               —
            
            
               Personalerettens kendelse af 28. april 2015 i sag F-72/14 ophæves.
            
         
               —
            
            
               Retten træffer afgørelse i sag F-72/14 og Kommissionens afgørelse om ikke at give appellanten adgang til den interne udvælgelsesprøve KOM/3/AD9/13 annulleres.
            
         
               —
            
            
               Kommissionen tilpligtes at betale sagens omkostninger.
            
         
      Anbringender og væsentligste argumenter
   
   Til støtte for appellen har appellanten fremsat tre anbringender.
   
               1.
            
            
               Første anbringende er, at der er sket en retlig fejl ved fortolkningen af begreberne »Kommissionen« og »institutionen« i meddelelsen om udvælgelsesprøven og i tjenestemandsvedtægtens artikel 27 og 29. Appellanten har gjort gældende, at af Forvaltningsorganet for Undervisning, Audiovisuelle Medier og Kultur (EACEA) skal anses for at være en del af Kommissionen med henblik på afgørelsen af, hvilke personer der har adgang til en intern udvælgelsesprøve.
            
         
               2.
            
            
               Andet anbringende er, at der er sket en retlig fejl ved fortolkningen af ligebehandlingsprincippet og af princippet om forbud mod forskelsbehandling samt af tjenestemandsvedtægtens artikel 27 og 29. Appellanten har gjort gældende, at det er ulovligt at give ansatte, der arbejder direkte for en institution, herunder dem, der er udstationerede ved et forvaltningsorgan, adgang til en intern udvælgelsesprøve, og samtidig udelukke de øvrige ansatte, som arbejder for samme forvaltningsorgan.
            
         
               3.
            
            
               Tredje anbringende, som appellanten har gjort gældende subsidiært, er, at der er sket tilsidesættelse af forpligtelsen til at besvare et anbringende i stævningen, at der foreligger manglende begrundelse og at der er sket en retlig fejl ved fortolkningen af ligebehandlingsprincippet og af princippet om forbud mod forskelsbehandling samt af institutionens egne retsakter. Appellanten har gjort gældende, at hendes særlige situation — hun havde, med Kommissionens godkendelse, været kontorchef i to kontorer, som fremgår af Kommissionens organigram — begrunder, at hun skal have adgang til den pågældende interne udvælgelsesprøve.